text: Kronprinsesse Mary åbner Lego House - og tager gemalen med
  13 september 2017 kl. 07.35
  Kronprinsparret deltager i åbningen af Lego House i Billund, hvor kronprinsesse Mary er blandt talerne, når dørene torsdag den 28. september går op til det nye oplevelseshus midt i Billund.
  350 gæster samt dansk og international presse er inviteret til åbningen af Lego House torsdag 28. september klokken 13 i Billund.
  Indvielsesceremonien byder blandt andet på taler fra Kjeld Kirk Kristiansen (3. generations ejer af Lego-koncernen), Jørgen Vig Knudstorp (formand for Lego Brand Group) og arkitekten Bjarke Ingels, der har slået stregerne til Lego House.
  Kronprinsesse Mary vil som den sidste taler klippe det røde bånd og således markere husets officielle åbning. Herefter vil kronprinsparret få en en guidet rundtur.
  Uden for selve huset finder den offentlige fejring sted, hvor alle interesserede kan følge ceremonien fra huset via live-stream og efterfølgende indtage de offentlige terrasser. 
  Der vil desuden være særlige aktiviteter ude foran de lokale butikker i Billund, som i dagens anledning holder åbent til klokken 22.
  